जिप अध्यक्ष उपाध्यक्ष का चुनाव 9 को
जिलापरिषद के अध्यक्ष और उपाध्यक्ष के साथ प्रखंड प्रमुखों, उप प्रमुखों और उप मुखियाओं के चुनाव की प्रक्रिया आठ जनवरी से शुरू हो जाएगी। आठ जनवरी से प्रमुख, उप प्रमुख और जिप अध्यक्ष उपाध्यक्ष का चुनाव नौ जनवरी को होगा। चुनावी कार्यक्रम पर सोमवार को जिला निर्वाचन पदाधिकारी सह उपायुक्त के एन झा ने अपनी मुहर लगा दी है। चुनाव कार्यक्रम की पूरी सूची राज्य चुनाव आयोग के पास स्वीकृति के लिए भेज दी गई है। आयोग से मंजूरी मिलने के बाद सभी निर्वाचित जिला परिषद सदस्यों, पंचायत समिति सदस्यों और वार्ड सदस्यों को नोटिस भेज कर चुनाव की जानकारी दी जाएगी। जिला पंचायती राज पदाधिकारी शेखर वर्मा ने बताया कि अध्यक्ष और उपाध्यक्ष का चुनाव नौ जनवरी को समाहरणालय सभाकक्ष में होगा। उसी दिन विजयी अध्यक्ष और उपाध्यक्ष को पद की शपथ भी दिलाई जाएगी।
प्रखंड प्रमुखों और उप प्रमुखों के चुनाव में अनुमंडल पदाधिकारी पदेन निर्वाची पदाधिकारी होते हैं। एक दिन में दो प्रखंडों में प्रमुख और उप प्रमुख का चुनाव कराया जाएगा। दोनों पद का चुनाव पंचायत समिति सदस्य करेंगे, जबकि उप मुखिया का चुनाव हर पंचायत में वार्ड सदस्य करेंगे। उप मुखिया के चुनाव के लिए निर्वाची पदाधिकारी बीडीओ और सीओ को बनाया गया है। एक दिन में दो से तीन पंचायतों में चुनाव कराने का कार्यक्रम निर्धारित किया गया है। 30 जनवरी तक सभी पदों का चुनाव करा लिया जाएगा।
hin_Deva hin_Deva hin_Deva